1649 sider. Så lang er minkkommisionens beretning, der har undersøgt sagen om aflivningen af alle danske mink i slutningen af november 2020. Og i dag blev den udleveret til Folketingets Granskningsudvalg. Samtidigt har offentligheden og ikke mindst minkavlerne, der blev berørte af den ulovlige instruks om at aflive alle mink, fået et indblik i, hvad der står i rapporten. I beretningen fremgår det blandt andet, at Statsministeret har handlet 'meget kritisabelt'. Derudover rettes der også kritik af statsminister Mette Frederiksen (S) samt af flere embedsfolk. Tror, at Mette Frederiksen lyver De to tidligere minkavlere Erik Westergaard og Poul Frederiksen var klistret til skærmen for at følge dagens tv-dækning af sagen. - Jeg hæfter mig ved, at de siger, at Mette Frederiksen ikke vidste noget den 7. november. Det har jeg godt nok svært ved at tro på. Jeg tror simpelthen ikke på det, siger Erik Westergaard fra Gjøl. Også Poul Frederiksen er af den opfattelse, at statsminister Mette Frederiksen vidste, at instruksen var ulovlig. - Hun vidste, at det var ulovligt, og hvis jeg skal have respekt for retssamfundet, så skal det have konsekvenser. Hvis vi ikke kan overholde love og regler, så kan vi lige så godt brænde grundloven til næste sankthans, siger han. En næse er ikke nok Begge gjølboer er enige om, at en stor del af ansvaret skal placeres hos statsminister Mette Frederiksen, og det ikke tilstrækkeligt, hvis hun blot bliver tildelt en næse. - Hun skal for en rigsret. Det er ikke nok at få voksenskældud. Det kan jeg give hende, og det har jeg også gjort flere gange, siger Poul Frederiksen, inden Erik Westergaard følger op. - Min tillid ligger på et meget lille sted. Det skal have konsekvenser. Det, der er foregået, er diktatorisk, og en rigsret ville være på sin plads, men hun slipper nok, siger han. Statsministeriet indkalder til pressemøde fredag klokken 10 om sagen vedrørende aflivning af mink.

Opsummering:
To tidligere minkavlere mener, at der skal rulle hoveder, og de kræver, at statsminister Mette Frederiksen skal stilles til ansvar for aflivningen af alle mink.